**Atskleidė, kaip šventėms ruošiasi lietuviai – dirbtinės eglutės vis dar lenkia gyvas**

**Šiuo metu ne tik garsiai skamba kalėdinė muzika, bet ir šurmuliuoja prieššventinė prekyba. Žmonės aktyviai dairosi tiek dovanų, tiek kalėdinių dekoracijų bei interjero akcentų, kuriais kurtų jaukią atmosferą namuose. Prekybininkų teigimu, šiais metais kalėdinės prekybos startas buvo juntamas dar stipriau: pirkėjai iš anksto planuoja šventinį biudžetą, o interjero puošimas tampa svarbia pasiruošimo dalimi.**

„Nors kasmet kalėdinė prekyba startuoja gana anksti, šiemet jos ryškų augimą pastebėjome jau lapkričio viduryje. Tai matyti tiek iš išaugusių lankytojų srautų Vilniaus, Klaipėdos ir Šiaulių „Akropoliuose“, tiek iš jų domėjimosi sezoniniu asortimentu. Žmonės į parduotuves užsuka su konkrečių norų sąrašu, taip pat kasmet vis daugiau dėmesio skiria namų jaukumui – aktyviai perkamos ne tik kalėdinės eglutės ir joms skirti papuošimai, bet ir šventinės dekoracijos, tekstilės gaminiai namams“, – sako Paulius Pocius, „Akropolis Group“ rinkodaros ir komunikacijos vadovas.

Dizaino portalai, tokie kaip „Elle Decor“ ir „Veranda“, pabrėžia, kad šiemet puošiant namus Kalėdoms reikėtų dairytis į sodresnes spalvas ir ryškesnes tekstūras. Prieš kelerius metus madingą minimalistinį dekoro stilių keičia maksimalizmas – eglutės puošiamos gausiau, nevengiant derinti aksomo, stiklo ir metalo elementų. Populiarūs šiemet ir retro stiliaus žaisliukai, rankų darbo akcentai. Taip pat dominuoja sodri spalvų paletė – tamsiai raudona, mėlyna bei žalia, derinama su aukso, bronzos ar matinio stiklo akcentais.

Pasak „Ermitažo“ komunikacijos skyriaus vadovės Kristinos Petrulevičės, pirkėjų pasirinkimai aiškiai atspindi norą derinti klasiką su modernumu.

„Lietuvoje pirkėjai išlieka ištikimi tradiciniam, jaukumu dvelkiančiam dekorui – raudoni žaisliukai, auksinės detalės, šilti atspalviai vis dar pirmauja. Tačiau lygiagrečiai ryškėja ir modernesnės kryptys, tokios kaip itališka elegancija, kurioje klasika derinama su tamsiai raudonos ar granatų spalvos tonais“, – pasakoja ji.

Sparčiai populiarėja ir miško bei natūralumo įkvėpta dekoro tematika. Pirkėjai renkasi žemiškų spalvų, medinius ir stiklo žaisliukus, o aksominiai bei medžiaginiai kaspinai tapo vienu mėgstamiausių akcentų ne tik eglutėms — jais puošiami kalėdiniai vainikai, girliandos, šventinės kompozicijos.

**Dirbtinės eglutės nepraranda populiarumo**

Nors Kalėdos neatsiejamos nuo eglutės kvapo, dirbtinių eglučių pardavimai vis dar gerokai lenkia kirstų ar vazonuose parduodamų gyvų eglučių.

„Šiemet žmonės nevengia rinktis aukštesnes dirbtines eglutes – itin populiarios 3 metrų aukščio eglutės. Vis dėlto populiariausias variantas – 210 cm eglutė, kuri tinka daugumai namų“, – pasakoja K. Petrulevičė. Pasak jos, lapkričio viduryje startavusi „Eglučių mugė“ šalia „Ermitažo“ kasdien sulaukia vis gausesnio pirkėjų būrio.

Gyvų eglučių kategorijoje perkamiausios išlieka kirstos, ypač kaukaziniai kėniai, kurių kaina prasideda nuo 9,99 Eur. Pirkėjai taip pat domisi ir vazoninėmis eglutėmis, nors jų parduodama kiek mažiau. Kartu auga ir kitų gyvų augalų pardavimai – žmonės namus puošia klasikinėmis, Kalėdų gėlėmis vadinamomis, puansetijomis, amariliais, nedideliais spygliuočiais.

„Pirmąsias puansetijas parsivežame dar lapkričio pradžioje, o nuo mėnesio vidurio jų pardavimai šokteli į viršų. Vis dar dominuoja tradicinės raudonos puansetijos, tačiau pirkėjai aktyviai ieško ir įdomesnių variantų – žvilgančių ar margaspalvių“, – priduria K. Petrulevičė.

Pasak pašnekovės, šventiniam laikotarpiui būdinga ir didesnė dekoracijų, stalo serviravimo, žvakių bei tekstilės paklausa. Pirkėjai renkasi ilgaamžius, kokybiškus sprendimus, kurie tarnaus ne vienerius metus ir leis kurti šventinę atmosferą pagal individualų namų stilių.

**Apšvietimas – pagal taisykles**

Prieš šventes išauga ir lempučių bei girliandų pasirinkimas. Pasak K. Petrulevičės, renkantis jas verta įvertinti kelis techninius parametrus.

„Rekomenduojame rinktis LED girliandas dėl jų ilgaamžiškumo ir saugumo, jos naudoja mažiau elektros, neįkaista, todėl gali būti naudojamos kartu su medžiaginiais kaspinais puošiant eglutę. Taip pat būtina įvertinti lempučių girliandų IP apsaugos klasę, kuri nurodo atsparumą drėgmei. Vidaus patalpoms skirtų girliandų negalima naudoti lauke“, – pabrėžia ji.

Vidaus erdvėms skirtos lemputės paprastai žymimos IP20 klasės sertifikatu. Lauko dekorui rekomenduojama rinktis bent IP44 klasės girliandas, kurios yra atsparios drėgmei, todėl gali būti naudojamos balkonuose ir terasose.

Puošiant kiemą verta rinktis dar aukštesnės apsaugos klasės girliandas, IP65 ar IP67 klasės, kurios atsparios tiek vandeniui, tiek dulkėms. O jei norisi girliandų nenuiminėti ir palikti ištisus metus lauke, rekomenduojama rinktis IP44++ klasės. Svarbu atkreipti dėmesį ir į elektros kabelį – jis turėtų būti su gumos arba PVC danga, su sustiprinta izoliacija.

***Apie „Akropolis Group“:***

*Baltijos šalyse pirmaujanti prekybos ir pramogų centrų vystymo ir valdymo bendrovė „Akropolis Group“ valdo prekybos centrų vystymo ir valdymo paslaugų įmones Lietuvoje ir Latvijoje. Lietuvoje „Akropolis Group“ valdo prekybos ir pramogų centrus „Akropolis“ Vilniuje, Klaipėdoje ir Šiauliuose, Latvijoje – „Akropole Riga“ ir „Akropole Alfa“ Rygoje.*

***Daugiau informacijos:***

*Aistė Jankūnaitė*

*+370 614 55468 /* [*aiste@ideaprima.lt*](mailto:aiste@ideaprima.lt)

*„Akropolis Group“ atstovė žiniasklaidai*

*IDEA PRIMA Projektų direktorė*